Ar wech kentañ eo e kasfed da benn ul labour evel an hini zo bet graet gant ar bodad « brezhoneg ha kelenn » er Poellgor Aliañ war ar Vreizhadelezh. Krouet e oa bet ar poellgor-se e 1996 e Roazhon war atiz ar maer, an Ao. Edmond Herve. Martial Gabillard, hag a oa en amzer-se eilmaer e karg eus ar sevenadur, ha zo deuet da vezañ kuzulier-kêr e karg eus ar sevenadurioù breizhek abaoe, eo prezidant ar poellgor.